Harri Potter a Maen yr Athronydd

Nofel ffantasi gan yr awdures Brydeinig J. K. Rowling yw Harri Potter a Maen yr Athronydd. Cyfieithwyd y fersiwn Cymraeg gan Emily Huws yn 2003 o'r teitl gwreiddiol Harry Potter and the Philosopher's Stone. Dyma'r nofel gyntaf yng nghyfres Harri Potter a hi yw nofel gyntaf Rowling. Mae'n dilyn Harri Potter, dewin ifanc sy'n darganfod ei etifeddiaeth hudol ar ei ben-blwydd yn un ar ddeg oed pan dderbyniodd lythyr derbyn i fynychu Ysgol Hudoliaeth a Dewiniaeth Hogwarts. Gyda chymorth ei ffrindiau, Ron Weasley ac Hermione Granger, mae Harri yn datrys dirgelwch sy'n cynnwys y dewin drwg, Arglwydd Voldemort. Cyhoeddwyd y llyfr yn Saesneg gyntaf yn y Deyrnas Unedig ar 26 Mehefin 1997 gan Bloomsbury. Cyhoeddwyd y fersiwn Cymraeg yn y Deyrnas Unedig yn 2003. Cyhoeddwyd yn yr Unol Daleithiau ym 1998 gan Scholastic Corporation gyda'r teitl Harry Potter and the Sorcerer's Stone. Enillodd y rhan fwyaf o wobrau llyfrau Prydain a feirniadwyd gan blant a gwobrau eraill yn yr Unol Daleithiau. Cyrhaeddodd y llyfr Saesneg frig rhestr y New York Times o ffuglen a werthodd orau ym mis Awst 1999, ac arhosodd yn agos at frig y rhestr honno am lawer o 1999 a 2000. Mae wedi'i gyfieithu i 85 o ieithoedd eraill, gan gynnwys y Gymraeg, ac wedi'i wneud yn ffilm hyd nodwedd o'r un enw, gan gynnwys pob un o'r chwe llyfr arall. Mae'r fersiwn Saesneg wedi'i werthu yn fwy na 120 miliwn o gopïau. Roedd y rhan fwyaf o'r adolygiadau'n ffafriol iawn, gan wneud sylwadau ar ddychymyg, hiwmor, arddull syml ac uniongyrchol Rowling a'i hadeiladwaith plot clyfar, er bod rhai'n cwyno bod y penodau olaf yn ymddangos yn frysiog. Mae'r ysgrifennu wedi'i gymharu ag ysgrifennu Jane Austen, un o hoff awduron Rowling; Roald Dahl, gyda'i waith yn dominyddu straeon plant cyn ymddangosiad Harri Potter; a'r adroddwr straeon Groegaidd hynafol Homer. Er bod rhai sylwebyddion o'r farn bod y llyfr yn edrych yn ôl at straeon ysgol breswyl Fictoraidd ac Edwardaidd, roedd eraill o'r farn ei fod yn gosod y genre yn gadarn yn y byd modern trwy gynnwys materion moesegol a chymdeithasol cyfoes, yn ogystal â dangos goresgyn rhwystrau fel bwlio. Defnyddiwyd y gyfres Harri Potter fel ffynhonnell gwersi gwrthrych mewn technegau addysgol, dadansoddiad cymdeithasegol, a marchnata.